1. **Formål**

Denne prosedyren gjelder for beregning av anleggsbidrag til uttakskunder. Prosedyren skal sørge for at MIP Industrinett AS har lik praksis ved beregning av anleggsbidrag for alle uttakskunder, samt at forskriftenes krav overholdes.

Hjemmel for bruk av anleggsbidrag er gitt i § 17-5 i forskrift om økonomisk og teknisk rapportering, inntektsramme for nettvirksomheten og tariffer (kontrollforskriften), jf. <http://lovdata.no/forskrift/1999-03-11-302>

Formålet med bruk av anleggsbidrag er å synliggjøre for kunden kostnadene ved tilknytning til, eller forsterkning av nettet, samt å gi en riktigere kostnadsfordeling ved at den enkelte nettkunde må betale for de investeringskostnadene de direkte er årsak til.

# **Definisjoner**

*Anleggsbidrag:* Anleggsbidraget er et engangsbeløp som beregnes for å dekke anleggskostnadene som følger av nye nettilknytninger eller forsterkninger i nettet til eksisterende kunder.

*Kapasitetsøkning:* Økning i kapasitet som følge av kundens tilknytning eller etterspørsel etter økt kapasitet.

*Kalkulasjonsrente:* Ved diskontering av fremskyndingskostnader skal det benyttes rente tilsvarende den rentesats som til enhver tid er satt av NVE.

*Kundespesifikke anleggsdeler:*

Anleggsdeler hvor en kunde/ kundegruppe er eneste bruker og hvor det ikke er sannsynlig at det kan tilknyttes flere kunder. Med kundegruppe menes her et endelig definert antall kunder.

*Radielle fellesanlegg:* Nettanlegg som forsyner flere kunder, eller hvor det er sannsynlig at det vil bli tilknyttet flere kunder. Dette er eksempelvis nettstasjon inklusiv transformator og bryteranlegg, høyspenningsforbindelser, lavspenningsforbindelser og fordelingsskap.

# **Kriterier for bruk av anleggsbidrag**

Anleggsbidrag skal kreves i alle saker der det må foretas investeringer i nettet som følge av:

* Tilknytning av nye kunder
* Forsterkninger av nettet til eksisterende kunder når kunden selv etterspør økt kapasitet

Dekning av kostnader for tiltak som ikke inngår i kriteriene over, eksempelvis flytting av anlegg eller etablering av provisoriske anlegg, defineres ikke som anleggsbidrag. Slike kostnader dekkes i sin helhet av den som bestiller slike tiltak.

Det er heller ikke anledning til å kreve anleggsbidrag ved fornying av nettet for å opprettholde energileveransen, eller ved tiltak som iverksettes for å gi kundene en tilfredsstillende leveringskvalitet.

# **Prinsipp for beregning av anleggsbidrag**

###### Anleggsbidraget skal inneholde alle kundespesifikke kostnader og en andel av kostnadene for radielle fellesanlegg.

* Kostnader ved kundespesifikke anlegg skal i sin helhet dekkes av kunden. Minste standard løsning i forhold til kundens effektbehov kan legges til grunn, selv om kapasiteten/kapasitetsøkningen er større enn kundens behov.
* Kostnader knyttet til radielle fellesanlegg skal fordeles slik at en forholdsmessig andel inngår i anleggsbidraget. Kostnadene skal fordeles mellom kundene ut fra forholdet mellom total kapasitet på anleggsdelene og den andel av kapasiteten hver enkelt kunde beslaglegger.

Beregningen av anleggsbidrag gjøres i et eget regneark.

Kunden skal være informert om og ha akseptert et estimat for anleggsbidraget før utbygging starter. Dersom det skjer endringer underveis i prosjektet som vil gi avvik på mer enn 30% mellom estimert og faktisk etterberegnet anleggsbidrag, skal kunden informeres og akseptere dette før arbeidet ferdigstilles.

Ved innkreving av anleggsbidraget skal faktiske medgåtte kostnader legges til grunn.

###### *Fastsettelse av kostnadsgrunnlag*

Kostnadsgrunnlaget beregnes ut fra MIP Industrinett AS sin standard for bygging av nett. Alt utstyr fram til grensesnitt mot kunde er MIP Industrinett AS sin eiendom. Det er i sin helhet MIP Industrinett AS som velger teknisk løsning, basert på de normer og anbefalinger som er gjeldende for nettanlegg.

Kostnadsgrunnlaget omfatter i utgangspunktet alle prosjektkostnader som normalt vil bli aktivert i MIP Industrinett AS sin balanse. Dette omfatter bl.a. kostnader med innkjøp av eksterne tjenester, materialkostnader, timekostnader og andre interne kostnader som blir ført på prosjektet. Materialkostnadene skal baseres på nypris for alle nettkomponenter.

Bruk av reserveaggregat (for å unngå avbrudd hos andre nettkunder) eller KILE-kostnader inngår ikke i kostnadsgrunnlaget.

Timekostnader består både av timer som medgår til prosjektering og utførelse, samt timer som føres på prosjektet i forbindelse med innmåling og lignende.

Kostnadsgrunnlaget omfatter de anleggsdelene som MIP Industrinett AS normalt bygger frem til grensesnittet mot kunden, eks til byggets lavspenttavle eller kundens eget høyspentanlegg.

Graving av grøfter skal i utgangspunktet utføres av MIP Industrinett AS, og gravekostnadene inngår i kostnadsgrunnlaget på samme måte som andre anleggskostnader.

I tilfeller der det er hensiktsmessig å legge til rette for framtidig utbygging av nettet ved å legge kabler til framtidige prosjekter i samme grøft, skal MIP Industrinett AS dekke merkostnadene med bredere og/eller dypere grøft.

Alle MIP Industrinett AS sine kostnader fram til grensesnitt med kunden skal inngå i kostnadsgrunnlaget. Kostnadene med kabelfremføringen etter grensesnittet skal i sin helhet dekkes av kunden.

Ved fastsettelse av kostnadsgrunnlaget skal det gis fratrekk for følgende prosjektkostnader:

* Kostnader som dekkes av andre, eksempelvis andre infrastruktureieres andel av fellesgrøfter.
* Restverdi på anleggsdeler/nettkomponenter som skiftes ut og som kan brukes om igjen andre steder i nettet, som for eksempel høyspenningsbryteranlegg.

Dersom anleggskostnadene omfatter fornying (reinvesteringer) eller opprusting av eksisterende anleggsdeler skal kostnadsgrunnlaget oppjusteres med kapasitetsøkning og fremskyndingskostnader. Dette må behandles spesielt.

***Beregning av fremskyndingskostnader***

Fremskyndingskostnader er merkostnader ved å reinvestere før restlevetid tilsier at komponenten uansett må skiftes.

Teknisk restlevetid skal dokumenteres på komponentnivå. Ved beregning av teknisk restlevetid skal følgende forventete tekniske levetid legges til grunn for nettkomponenter i distribusjonsnettet:

* Kabler 70 år
* Transformatorer 70 år
* Høyspenningsbrytere og fordelingstavler 50 år
* Kabelfordelingsskap 40 år
* Nettstasjonsbygg i betong 80 år
* Nettstasjonsbygg i andre materialer enn betong 40 år
* Luftlinjer lavspenningsnett 40 år
* Luftlinjer høyspenningsnett 50 år

For luftlinjer fastsettes restlevetid i hvert enkelt tilfelle ut fra teknisk tilstand. For alle anleggs­deler skal bl.a. feilstatistikk og tilstandskontroll legges til grunn for fastsettelse av restlevetid.

For alle komponenter må restlevetid vurderes opp mot forventet teknisk levetid. Dersom det er mindre enn 10 år igjen av teknisk levetid, eller om teknisk levetid er ute og det er gjennomført tilstandskontroll uten vesentlige mangler, skal minimum 10 års forventet restlevetid legges til grunn.

Fremskyndingskostnader beregnes slik ut fra teknisk restlevetid:

der RI=reinvesteringskostnad, k=kalkulasjonsrente i prosent og t= teknisk restlevetid på anlegget

Hvis det er sannsynlig at anleggsdeler må skiftes på grunn av at lastgrensen overskrides før teknisk levetid er oppnådd, skal stipulert tid til overskredet lastgrense legges til grunn for fremskyndingskostnadene.

Ved reinvesteringer vil anleggsbidraget regnes ut slik:

Sum anleggsbidrag=Totalkostnad – reinvesteringskostnad + fremskyndingskostnad-bunnfradrag

**5 Forskuttering av anleggsbidrag**

Dersom det bygges ut kapasitet til kunder som forventes tilknyttet eller tar i bruk ledig kapasitet på et senere tidspunkt forskutterer MIP Industrinett AS disse kostnadene. Det skal da kreves anleggsbidrag av kunde som tilknyttes på et senere tidspunkt, men ikke lenger enn 10 år etter ferdigstillelse av anlegget.

For å sikre at kunder som tilknyttes på et senere tidspunkt betaler sin andel av anleggsbidraget, skal nødvendig informasjon om anleggsbidragsfinansierte anlegg være dokumentert. Det må som minimum være informasjon over anleggsbidragets totale størrelse, hva som er innbetalt og hvor mye som er forskuttert.

Ved anleggsbidrag > 1 mill. kr. Kan MIP Industrinett AS kreve inn 30% av anleggsbidraget før oppstart av prosjektet.